google/wiki40b huggingface dataset:
Johann Georg Josias von Neumann

Johann Georg Josias von Neumann (1780 Magdeburg – 13. detsember 1855 Peterburi kubermang, Marinovka) oli Saksa päritolu Vene õigusteadlane, Tartu Ülikooli professor.

Elulugu

Neumann oli ametniku poeg.
Neumann omandas Saksamaal juriidilise hariduse. 1807 siirdus ta Venemaale, kus oli 1807–08 Peterburis Seaduskomisjoni toimetaja abi, 1808–09 Tsiviilseadustiku koostamise komisjoni ülema abi ja 1809 Seaduskomisjoni sekretär. 1809–11 oli ta Kaasani Ülikooli õigusteaduse professor, 1811–14 Tartu Ülikooli Euroopa riikide riigiõiguse professor (loengutes oli pearõhk Vene riigiõigusel, luges ka Vene õiguse ajalugu), 1814–17 taas Kaasani Ülikooli õigusteaduse õppejõud, 1818 tegutses lühikest aega Peterburis, 1818–26 uuesti TÜ provintsiaalõiguse ja aastast 1820 ka Vene õiguse professor. Neumann oli mitme Tartus ja Peterburis ilmunud õpiku (sh 1817 Peterburis ilmunud, Adam Smithi majandusteoorial rajaneva poliitökonoomia õpiku) autor. Ta oli Tartu Ülikooli Apellatsiooni- ja Revisjonikohtu esimees. 1826 määrati Neumann tsaari korraldusel tööle Peterburi keisri isikliku kantselei II osakonda, kus tegeles Vene seaduste kodifitseerimisega. Sama aasta lõpul läks ta pensionile, kuid jätkas teadustegevust.

Teadustöö

Neumanni uurimused andsid tähelepanuväärse panuse Vene õiguse teaduslikku läbitöötamisse, tänu millele jõuti Vene impeeriumi seadusandluse ajalooliste allikate uurimise juurest Vene õiguse ajaloo teaduseni selle tänapäevases tähenduses. J. P. G. Ewersi põhiteose "Venelaste vanim õigus ajaloolises arengus" kaasautorina kuulub ta Vene ajaloolis-juriidilise koolkonna rajajate hulka.
Elanike arv

Mingi territooriumi elanike arv on sellel territooriumil elavate inimeste arv.
Riigi (mõnikord ka muu territooriumi) elanike arvu nimetatakse ka rahvaarvuks.
Eristatakse faktilist elanike arvu (tegelikult kohal viibivate elanike arvu) ja juriidilist elanike arvu (alaliste elanike arvu).
Elanike arvu kindlakstegemiseks kasutatakse rahvaloendusi ja jooksvat arvestust elanike registri ning sündide ja surmade registreerimise alusel.
Elanike arv väljendatakse kas mingi kuupäeva seisuga või mingi ajavahemiku (näiteks aasta) keskmisena.
Hellenurme kultuurimaja

Hellenurme kultuurimaja (ka Hellenurme maakultuurimaja) on kultuurimaja Valga maakonnas Elva vallas Hellenurme külas.
Kultuurimajas tegutseb teiste seas MTÜ Tantsuklubi Mathilde.
Käivitusvool

Käivitusvool (inglise keeles starting current) on ruutkeskmine püsivool, mida võetakse vooluvõrgust mingi seadme käivitusperioodil alates nullkiirusest kuni normaalse töökiiruseni. Seejuures peab olema mootorile rakendatud nimipinge ja nimisagedus.
Käivitusvool on palju suurem kui mootori nimivool, vanematel alalisvoolumootoritel võib see ületada nimivoolu 10...30 korda. Suure käivitusvoolu vähendamiseks kasutatakse käivitusreostaate või elektroonilist juhtimist. Lühisrootoriga asünkroonmootoritel on käivitusvoolu ja nimivoolu suhe 5,5...7,0.
Aruselja mõis

Aruselja mõis (saksa keeles Arrosilla) oli Tamme mõisa kõrvalmõis Rannu kihelkonnas Tartumaal. Nüüdisajal jääb mõis Tartu maakonda Elva valda.
Leole lahing

Eellugu

Esimest korda ründasid Liivimaa kristlased Sakala põhjaosa 1211. aastal. Tol korral piirduti piirkonna rüüstamisega. 1212. aasta Turaida vaherahuga määrati Sakala kuni Navesti jõeni Riia piiskop Alberti võimu alla. See jäi siiski pigem formaalsuseks ja piiskop isegi ei üritanud seal ristimist läbi viia.

Piiramine

Pärast rahu lõppemist 1215. aasta alguses olid Liivimaa kristlased teinud sõjakäigu Läänemaa põhjaossa ning pärast sealt naasmist ja puhkamist otsustati tungida Sakalasse. Riialastest, orduvendadest, liivlastest ja latgalitest moodustatud vägi liikus läbi Sakala, asudes pärast Viljandi linnusest möödumist ümbruskonda rüüstama ja piirates seejärel sisse Leole linnuse. Sakalased astusid esimestele kohalejõudnutele vastu ja "ajasid neile hirmu peale", kuid pärast kogu kristlaste väe päralejõudmist alustati piiramise teisel ja kolmandal päeval kindluse aktiivset ründamist. Kokkukantud puuriida põlemapanemise abil õnnestus neil lõpuks linnuse kaitsesein süüdata. Ohtlikku olukorda sattunud seesolijad lubasid piirajatele raha anda, kui need nõustuvad lahkuma. Kristlased lubasid aga piiramise lõpetada vaid juhul, kui sakalased ristimise vastu võtavad. Sellest keeldunud linnuse kaitsjad jätkasid veel mõnda aega vastupanu, kuid kui tuli oli kaitseseina hävitanud ja piirajad ähvardasid nad ära tappa, siis lõpuks alistuti. Kõik sakalased eesotsas Lembituga väljusid linnusest ja lasid end ristida. Samal ajal röövis sõjavägi kogu linnuses olnud vara. Alistunud ülikud viidi esialgu vangidena Liivimaale, kuid vabastati pärast nende poegade pantvangideks saamist.
Uute isandate võim jäi siiski suhteliselt ebakindlaks ja on võimalik, et Leole sakalased lülitusid taas liivimaalaste-vastasesse sõtta juba samal aastal, mil ugalaste ja sakalaste vägi käis piiramas Autine linnust, et nii toetada Riiat ründama läinud saarlasi.
Rüüsvili

Rüüsvili on vili, mille tekkimisest on osa võtnud lisaks sigimikule ka teised õieosad, kõige sagedamine õiepõhi. Esineb alumise sigimikuga liikidel, näiteks sõstardel.
Vasílios Lákis

Vasílios Lákis (sündinud 10. septembril 1976 Litis) on Kreeka jalgpallikoondise endine poolkaitsja, Euroopa meister (2004).
Kreeka rahvuskoondises mängis Lákis vahemikus 1999–2005 35 korda, ta lõi kolm väravat. Debüüt koondises oli 18. augustil 1999, kui mängiti El Salvadoriga.

Isiklik

Vasílios Lákis on 177 cm pikk ja ta kaalub 71 kg.
EURO 2004 – Kreeka rahvuskoondis
1 Nikopolídis • 2 Seitarídis • 3 Venetídis • 4 Dabízas • 5 Déllas • 6 Basinás • 7 Zagorákis • 8 Giannakópoulos • 9 Charistéas • 10 Tsiártas • 11 Nikolaḯdis • 12 Chalkiás • 13 Katergiannákis • 14 Fýssas • 15 Vrýzas • 16 Kafés • 17 Georgiádis • 18 Goúmas • 19 Kapsís • 20 Karagkoúnis • 21 Katsouránis • 22 Papadópoulos • 23 Lákis • treener Rehhagel
Tuulamine

Tuulamine on õhuvoolu (tuule) abil viljaterade puhastamine ja osaline sortimine pärast rehepeksu.
Vanim tuulamisviis on vilja õhku üles viskamine, mida Eestis tehti Saaremaal, Kagu- ja Kirde-Eestis kuni 19. sajandi lõpuni. Eestis on tuulamiseks kasutatud nt sarja ja tuulamismasinat.
Väljauhtehorisont

Väljauhtehorisont ehk eluviaalhorisont ehk lessiveerunud horisont ehk E-horisont on mullaprofiili ülaosas eristuv mullahorisont.
Oma heledama värvuse poolest, mis näitab horisondi ainelist vaestumist, eristub ta selgesti tumedamatest naaberhorisontidest – A-horisondist ja B-horisondist.
Higinäärmed

Higinäärmed on higi nõristavad nahanäärmed. Inimesel on ligi 2 miljonit higinääret, mis paiknevad ebaühtlaselt keha pinnal. Higinäärmeid on kahte liiki: ekriinse ning apokriinsed. Ekriinsed higinäärmed katavad enamiku kehast, avanevad otse keha pinnale ja talitlevad juba sünnist alates. Apokriinsed higinäärmed arenevad välja puberteedieas, paiknevad kaenlaaugus, pea piirkonnas ja kubemes ning mille toodetud higi on viskoossem.
John Coltrane

John William Coltrane (23. september 1926 Hamlet, Põhja-Carolina – 17. juuli 1967 New York) oli ameerika džäss-saksofonist, helilooja ja ansamblijuht.
Coltrane astus 1945 mereväkke. Ta teenis Havai saarestikus mereväe džässorkestris ja sellega tegi ta ka oma esimesed salvestused. 1946 pöördus ta tsiviilellu tagasi. Ta mängis 1940. aastate lõpus ja 1950-ndate alguses Jimmy Heathi, Dizzy Gillespie ja Duke Ellingtoni ansamblites. 1955. aasta lõpus palkas ta Miles Davis, mis džässimaailmas tähendas tõelist läbilööki.
Bändiliidrina osales Coltrane vähemalt 50 salvestusel. Peale selle osales ta paljudel teistelgi albumitel ning eriti tähelepanuväärsed on neist esinemised trompetimängija Miles Davise ja klaverimängija Thelonius Monkiga.
Alates 1948 oli Coltrane heroiinisõltlane ja alkohoolik. Kuid 1957 sai ta ilmutuse, mis aitas tal (väidetavalt päevapealt) sõltuvusest vabaneda. See spirituaalne ärkamine kajastus tema loominguski.
1955 abiellus Coltrane Juanita Naima Grubbsiga, kes oli islamisse pöördunud. Tema kaudu tutvus Coltrane islamiga, uuris ka hinduismi ja budismi, kabalat ja Aafrika ajalugu, ent jäi kristlaseks. 1963. aasta suvel asus Coltrane Naimast lahku elama. Lapsi neil polnud. Lahutus vormistati 1966. Samal aastal abiellus Coltrane Alice McLeodiga. Alice'iga sündisid tal pojad John (1964), Ravi (1965) ja Oranyan (1967).
Coltrane suri 40-aastaselt maksavähki. Muusikute seas oli see suur üllatus, sest nad polnud tema olukorrast teadlikud. Miles Davis kommenteeris: «Coltrane'i surm šokeeris igaüht, oli igaühe jaoks üllatus. Ma teadsin, et ta ei näe väga hästi välja ... Aga ma ei teadnud, et ta oli nii haige – või et ta üldse haige oli.»
Pärast Coltrane'i surma hakkas San Franciscos asuva Yardbirdi templi kogudus Coltrane'i jumala taaskehastusena kummardama. Tempel ise nimetati ümber Charlie Parkeri järgi, kelle nad võrdsustasid Ristija Johannesega. See tekitas kogudusele probleeme, kui tahtis astuda Aafrika ortodoksse kiriku liikmeks. Lõpuks pidi kogudus tagandama Coltrane'i jumala taaskehastusest pühakuks ja vastutasuks tunnustas Aafrika ortodoksne kirik Coltrane'i kõigi kunstnike kaitsepühakuna. Kogudus nimetas end ümber Püha John Coltrane'i Aafrika ortodoksse kirikuks ning ta kasutab oma jumalateenistustel Coltrane'i muusikat ja tema kirjutatud laulutekste.
Fred Kudu

Fred Kudu (4. jaanuar 1917 Pärnu – 29. september 1988 Tartu) oli eesti sportlane, treener, spordipedagoog ja -tegelane. 
Ta oli Tartu Ülikooli kehakultuuriteaduskonna ja Kääriku spordibaasi asutaja. Nõukogude Liidu mitmevõistlejate koondise pikaajaline vanemtreener ning olümpiakoondise treener viitel olümpiamängudel.
Lõpetas Tartu Ülikooli 1940. aastal. Oli 1944–1950, 1952–1957, 1960–1965 TRÜ kehakultuuriteaduskonna dekaan, 1944–1950 ja 1951–1973 kergejõustikukateedri juhataja. 1964–1977 oli Fred Kudu NSV Liidu mitmevõistlejate koondvõistkonna peatreener. 
Tal on olnud üle kolmesaja õpilase, teiste hulgas ka Heino Lipp, Vilve Nummert (Maremäe), Rein Aun, Nikolai Avilov, Valter Külvet.
Fred Kudu auks korraldatakse kümnevõistluse mälestusvõistlusi. Esimesed mälestusvõistlused peeti 1993 Käärikul. Ülejäänud mälestusvõistlused on korraldatud Tartus, kuid 1999. aastal olid need Kuressaares ja 2005. aastal Rakveres.
1992. aastal püstitati Käärikule tema auks mälestussammas.
Sihi tänav (Rakvere)

Sihi tänav on tänav Rakvere linna loodeosas, Mõisavälja linnaosas.
Tänav saab alguse Ilu puiesteelt. Suundudes lääne suunas, ristub ta Rohu tänavaga ning lõpeb tupikuga maantee viadukti juures.  Tänava pikkus on 171 meetrit.
Tänava ääres paiknevad ühepereelamud, mis on ehitatud 20. sajandi teises pooles.
Villem Reimann

Villem Reimann (19. märts 1906 Pärnu – 8. juuni 1992 Tallinn) oli eesti helilooja ja muusikapedagoog.

Elulugu

Lõpetas Tallinna Konservatooriumi 1933. aastal kompositsiooni erialal professor Artur Kapi klassis ja 1936. aastal klaveri erialal professor Artur Lemba juures, täiendas end 1937–1938 Budapestis Liszti-nim. muusikaakadeemias kompositsiooni, kammermuusika ja dirigeerimise alal vastavalt Zoltán Kodály, Leo Weineri ja Ernö Ungeri juhendusel. Aastast 1942 oli Tallinna Riikliku Konservatooriumi muusikateoreetiliste ainete ja kammeransambli õppejõud, aastast 1965 professor; aastatel 1961–1969 muusikateooria- ja 1977–1979 kammeransambli kateedri juhataja, aastast 1979 konsultant-professor.

Isiklikku

Ta oli Matti ja Tõnu Reimanni isa.
When Broken Is Easily Fixed

"When Broken Is Easily Fixed" on ansambli Silverstein esimene album. See ilmus 2003. aastal.
Estonian Match

Estonian Match (ka Viljandi tikuvabrik) oli Viljandis tegutsev aktsiaselts, kus toodeti tuletikke. Ettevõte lõpetas tegevuse 2012.
Ettevõte ajalugu ulatub aastasse 1904, kui Johannes Vihvelin ja Eduard Pohl asutasid Viljandisse tikuvabriku, mille nimeks sai Phönix (ka Pohli tuletikuvabrik). Enne Esimest maailmasõda oli see suurim Eesti tikuvabrik.
Enne Teist maailmasõda müüs ettevõte tikke ka välismaale: USAsse ja Inglismaale.
1928. aastaks oli Rootsi tuletikutrust ostnud kõik Eesti tikuvabrikud, sealhulgas Viljandi oma. Pärast seda jäi Eestis tööle vaid Viljandi tikuvabrik.
Virķēni raudteepeatus

Virķēni raudteepeatus oli raudteepeatus Tallinna–Pärnu–Riia raudteel Ruhja piirkonnas Vilpulka vallas. Peatus asus Riia raudteejaamast 143,5 km kaugusel.
Peatus avati 4. detsembril 1937 Virķēni küla juurde. Aastal 1977 uuendati sealset taristut. Viimane rong peatus seal aastal 1996. Aastatel 2005–2006 võeti Läti poolelt metallivaraste rüüstatud raudtee kuni Skulteni üles. Peatuse likvideerimisel kuulusid sealsete ehitiste hulka ootepaviljon ja ooteplatvorm.
Üleriiklik Piimaühistute Keskliit

Üleriiklik Piimaühistute Keskliit (lühend: Ü.P. Keskliit) oli aastatel 1929–1940 tegutsenud keskliit, mis kaitses piimaühingute huvisid, arendas nende tegevust ja andis huvilistele piimandusnõuandeid. Keskliidu liikmed olid maakondlikud keskseltsid.
30. strategeem

30. strategeem 36 strategeemist on "saa eikellestki kellekski".
Käopoja strategeem. Karjerism.

Näiteid

Vanas Jaapanis elas auväärt kendo meister, kes pani oma kolm parimat õpilast proovile. Ta tõi nad ükshaaval vana mägitempli lävele öeldes: „Templis ootab sind viimane katse mis sul tuleb läbida." Seal ootasid hämaras neli kaigastega samuraid. Esimene sai ennem kui ta silmad hämarusega harjusid oma nahatäie kätte ja kukkus läbi.Teine tajus ründajad ja suutis nad võita, kuid ometi luges meister ka selle läbikukkumiseks. Kolmas kuuldes pühakoja lävel asjast kummardas aupaklikult ja lausus: "Auväärne, vastavalt kommetele kõigepealt Teie, kõigepealt Teie kui meister ja vanem." See vastas: "Sa suli (võrukael) oled selgeks saanud kõik, mida mul õpetada on." (Jaapani rahvajutt.)
Eesti kodanikuühiskonna arengu kontseptsioon

Taust

Mitmes riigis (Eestis, Horvaatias, Inglismaal, Iirimaal, Kanadas ja Šotimaal) on välja töötatud raamistik avaliku sektori ja ühenduste koostoimimiseks lepingu või strateegilise dokumendina – Eestis on selleks 12. detsembril 2002 riigikogus kinnitatud EKAK. Venemaal, Lätis ja Leedus aga alles otsitakse ühenduste rolli ühiskonnas ja sobivat koostööleppe viisi.
Endel Ilves

Endel Ilves (9. juuni 1923 Tallinn – 19. veebruar 1991 Pompano Beach, Florida osariik, Ameerika Ühendriigid) oli eesti insener.
Lõpetas Stockholmi Tehnikaülikooli, dipl. ing. Korporatsioon Fraternitas Estica liige.
Ta põgenes 1944. aastal Rootsi, kust siirdus 1957. aastal Ameerika Ühendriikidesse.
Tema abikaasa alates 1950. aastast oli Irene Rebane (sündinud 1927) ja pojad Toomas Hendrik Ilves (sündinud 1953) ja Andres Ilves.
Aaro Hazak

Aaro Hazak (sündinud 8. juulil 1978) on Eesti majandusteadlane. Ta uurib peamiselt finantsanalüüsi ja kapitali struktuuri probleeme.

Haridus

Õppinud aastatel 1985–1996 Tallinna 7. Keskkoolis, jätkas ta keskkooli lõpetamise järel õpinguid Tallinna Tehnikaülikooli majandusteaduskonnas, kust on omandanud kõik kolm akadeemilist kraadi: 2000 – bakalaureusekraadi, 2002 – magistrikraadi ja 2008 – doktorikraadi.
Tema magistritöö teemaks oli "Finantsinformatsiooni analüüsilt ettevõtte terviklikule käsitlusele". Doktorikraadi kaitses ta väitekirjaga "Kapitali struktuur ja dividendiotsused jaotatud kasumi maksustamise tingimustes". Mõlema teadustöö juhendajaks oli Enn Listra ja need kaitsti Tallinna Tehnikaülikooli majandusteaduskonna rahvamajanduse instituudi panganduse ja rahanduse õppetoolis.
2007. aastal pälvis mitu auhinda uurimuse eest, mis moodustas osa tema doktoritööst ning käsitles maksude ja seadusandlike piirangute mõju ettevõtte finantsotsustele.
2008. aastal tegi finantsökonoomika alast doktorijärgset teadustööd Šveitsis Zürichi Ülikooli juures.

Ametialane tegevus

Alates 1998. aastast töötab Aaro Hazak aktsiaseltsis PricewaterhouseCoopers Advisors kriisijuhtimise valdkonna juhtivkonsultandina.
Alates 2005. aastast on ta osakoormusega ühtlasi Tallinna Tehnikaülikooli õppejõud, algselt erakorraline teadur majandusuuringute teaduskeskuses ja alates 2008. aastast erakorraline vanemteadur rahanduse ja panganduse õppetoolis. Tema juhendamisel on valminud ja valmimisel mitmed ettevõtete jätkusuutlikkust ja kapitali struktuuri puudutavad väitekirjad.

Mitmesugust

Alates 2006. aastast Eesti Majandusteaduse Seltsi liige. Kuulub ka audiitorkogusse.
Aaro Hazak huvitub filmindusest. Aprillis 2009 pälvis tema esimene lühimängufilm "Distinkt" Eesti Amatöörfilmide Festivalil eriauhinna parima mängufilmi eest täiskasvanute grupis.
Kaupo Arro

Kaupo Arro (sündinud 16. mail 1989) on Eesti poksija.
Ta võitis 2009, 2010 ja 2013 oma kaalukategoorias Eesti meistrivõistlused poksis.
Leptotyphlops incognitus

Levila

Neid võib kohata roomamas Lõuna-Aafrika Vabariigis, Svaasimaal, Mosambiigis, Zimbabwes, Malawis ja Sambias.
Looduskaitseala

Looduskaitseala on kaitseala, mis on loodud looduse säilitamiseks, kaitsmiseks, taastamiseks, uurimiseks ja tutvustamiseks.
Looduskaitseala võimalikud vööndid on loodusreservaat, sihtkaitsevöönd ja piiranguvöönd.
Eestis on 2007. aasta lõpu seisuga 129 looduskaitseala.
Maailma suurim looduskaitseala on Põhja- ja Ida-Gröönimaa rahvuspark, mille pindala on 972 000 km².
St. Francoise maakond

Ajalugu

Maakond moodustati 1821. aastal.
Leon Cooper

Leon N Cooper (sündinud 28. veebruaril 1930 New Yorgis) on Ameerika Ühendriikide füüsik.
1972. aastal pälvis ta ülijuhtivuse mikroteooria eest Nobeli füüsikaauhinna koos John Bardeeni ja John Robert Schriefferiga.
Johannes Okas

Johannes Okas (31. oktoober 1902 Adavere vald, Viljandimaa – 3. juuni 1992 Tallinn) oli Eesti metsaülem.
Ta õppis aastail 1920–1925 (lõpetas cum laude) Tartu Ülikooli põllumajandusteaduskonna metsandusosakonnas, Eesti Üliõpilaste Seltsi vilistlane.
Johannes Okas oli aastail 1924–1925 Põllutööministeeriumi metsakorraldusosakonna maamõõtja-taksaator, 1929–1933 Aimla metsaülem, 1933–1942 Ahja revident-metsaülem, siis metsainspektor Tallinnas, pärast sõda metsakorralduse salgaülem ja metsakorralduse peainsener.
Hellekai Põldra

Hellekai Põldra (1969–1984 Hellekai Härm; sündinud 18. augustil 1950 Tallinnas) on Eesti sisearhitekt ja kunstnik.
1957–1968 õppis ta Tallinna 10. Keskkoolis, 1968–1973 Eesti Riikliku Kunstiinstituudi arhitektuuriteaduskonnas ruumi ja mööblikujunduse erialal.
1973–1992 töötas ta Tallinna Kunstifondi kombinaadis ARS kujundustööde ateljee sisearhitektina. Alates 1992. aastast on ta põhiliselt vabakutseline sisekujundaja ja akvarellist. 2000. aastatel on ta tegutsenud juhendajana Tallinna puuetega noorte tugikeskuses Juks, kus tema juhendatavad on teinud ka mitmeid näitusi.

Isiklikku

Hellekai Põldra ema on sisearhitekt Aino Põldra.
Kvalsundi vald

Nimi

Nime Kvalsund muinaspõhja kuju oli Hvalsund. Nime esimene osa hvalr tähendab vaala ja lõpp sund väina. Põhjasaamikeelse nime Fálesnuorri osad fáles ja nuorri tähendavad vastavalt vaala ja väina.

Vapp

Vapp on kinnitatud 27. märtsil 1987. Sinisel kilbil on kujutatud kolme hõbedast lõhet, mis on paigutatud Y-tähe kujuliselt ümber kilbi keskpunkti. Lõhe sümboliseerib kalapüüki kui tavapärast eluviisi, sissetulekuallikat, kaasaegset kalakasvatust ja vaba aja veetmise viisi.

Loomastik

Kvalsundi vallas on mitu mitmekesise linnustikuga paika. Üks nendest on Repparfjordbotn, kus on suur randtiirude koloonia ja sügisel palju jääkosklaid.
Finnmargi vallad
Alta |
Båtsfjord |
Berlevåg |
Deatnu (Tana) |
Gamvik |
Guovdageaidnu (Kautokeino) |
Hammerfest |
Hasvik |
Kárášjohka (Karasjok) |
Kvalsund |
Lebesby |
Loppa |
Måsøy |
Nordkapp |
Porsanger |
Sør-Varanger |
Unjárga (Nesseby) |
Vadsø |
Vardø
Murovdağ

Murovdağ on mäestik Aasias Aserbaidžaanis. Ta on osa Väike-Kaukasusest.
Kulgeb ida-lääne suunas.
Murovdağ on Väike-Kaukasuse kõrgeim osa (kõrgus kuni 3724 meetrit).
Lõunapoolkera

Lõunapoolkera on ekvaatorist lõuna pool asuv osa Maast.
Lõunapoolkera keskmistel ja kõrgematel laiustel asuvatel aladel on talve keskpunkt juunis-juulis. Ka lähistroopilise kliimavöötme kuivaperiood on sel ajal. Vihmaperiood on aga meie mõistes talvel. Maa on periheelis ehk lähimas punktis Päikesele jaanuaris ehk põhjapoolkera talvel, seega on lõunapoolkera talved karmimad kui põhjapoolkera talved samal laiusel. Seda reeglit siiski pimesi järgida ei saa, sest kliimale avaldab märksa suuremat mõju näiteks kaugus meredest ja ookeanidest.   
Lõuna pool ekvaatorit elab tunduvalt vähem inimesi kui põhjapoolkeral. Selle põhjuseks on mandrite asend. Põhjapoolkera on mandrite ja merede suhe peaaegu võrdne, lõunapoolkeral on aga maismaa pindala väike võrreldes merede pindalaga.
Lõunapoolkeral paistab Päike keskpäeval põhja suunast.
Mandritest asuvad täielikult lõunapoolkeral Austraalia ja Antarktis ning osaliselt Lõuna-Ameerika ja Aafrika.
Fortumo

Tooted

Fortumo makseplatvorm ühendab makseid koguda soovivad kaupmehed mobiilioperaatoritega, kelle kasutajad saavad ostetavate toodete ja teenuste eest tasuda oma mobiiliarve kaudu. Selleks on Fortumo integreerinud oma platvormi enam kui 350 mobiilioperaatori tehnilise infrastruktuuriga. Kaupmeestel on võimalik makseid koguda, lisades oma teenusele veebipõhise makselahenduse, mis toimib nii arvutites, nutitelefonides, tahvelarvutites kui ka nutiteleviisorites. Mobiilirakenduste arendajatele on ettevõte välja töötanud tarkvarakomponendi SDK, millega saab koguda ka rakendusesiseseid makseid Androidi nutitelefonides ja tahvelarvutis. Samuti on kaupmeestele kättesaadav rakendusliides (API), mille kaudu kaupmees saab ise üles ehitada oma makselahenduse, kasutades selleks Fortumo infrastruktuuri. Kaupmehed saavad luua makseteenuseid, jälgida makseid reaalajas ja analüüsida makseandmestikku Fortumo Dashboardi lahenduse kaudu. Samuti on mobiilioperaatoritel võimalik jälgida kasutajakontode aktiveerimist, enda kasutajate mobiilimaksete statistikat, suurima käibega teenuseid ja veateateid Fortumo Insighti lahenduse abil.
Makselahenduste kõrval pakub Fortumo mobiilioperaatoritele ja digitaalsete kaupade ettevõtetele turundusplatvormi, mis võimaldab mobiilioperaatoritel oma kasutajatele pakkuda odavama hinnaga või tasuta digitaalseid teenuseid.
2017. aasta sügisel käivitas Fortumo tekstsõnumite saatmise platvormi, mille kaudu digitaalsete teenuste pakkujad saavad kliente autentida, saata neile maksetega seotud teateid ja turundusliku sisuga sõnumeid.

Partnerid

Fortumo partnerite hulka kuuluvad muuhulgas rakendustepoed (Google Play), voogedastusteenused (Spotify, iflix), mänguarendajad (Rovio ja Electronic Arts) ja nutitelefonide tootjad (Huawei). Fortumo platvormi saab tasuta kasutada igaüks, seetõttu on suurte ettevõtete kõrval Fortumoga registreerunud üle 170 tuhande arendaja.

Investorid

2013. aastal teatas ettevõte riskikapitali kaasamisest. Ettevõtte omanikeringiga liitusid 10 miljoni USA dollari suuruse tehingu tulemusena riskikapitaliettevõtted Intel Capital ja Greycroft Partners.
Reinhold von Stackelberg

Vabahärra Gustav Reinhold von Stackelberg (15. november 1777 Mäo mõis – 12. jaanuar 1863 Mäo mõis) oli Eesti- ja Liivimaa mõisnik.
Stackelbergide suguvõsast põlvnenv Reinhold von Stackelberg sündis Mäo (mille alla kuulus 1789. aastani ka Paide), Mündi, Aru, Laimetsa, Jalametsa ja Ollepa mõisniku, majori ning kreisimarssali Berndt von Stackelbergi (1733–1795) ja tema abikaasa Margarethe (sündinud von Baranoff; 1743–1820) teise lapsena.
Reinhold von Stackelbergile kuulusid Mäo, Mündi, Laimetsa ja Lokuta mõis.
Ta tegutses ka haagikohtunikuna.
Alo Lõhmus

Alo Lõhmus (sündinud 6. augustil 1973) on eesti ajakirjanik. 
1998. aastal kaitses ta Tartu Ülikooli ajaloo-osakonnas bakalaureusetöö "Vaikiva oleku tulek Eesti ajakirjandusse".
Töötanud ajalehtedes Postimees ja Maaleht, praegu ajakirja Imeline Teadus toimetaja.
Konsulaat

Ajalooline käsitlus

Konsulaadid on kas kutse- või aukonsulaadid, mida vastavalt juhib kutse- või aukonsul. Konsulaadid jagunevad peakonsulaatideks, konsulaatideks, asekonsulaatideks ja konsulaaragentuurideks. Neid juhivad vastavalt peakonsulid, konsulid, asekonsulid ja konsulaaragendid.
Koloonia (bioloogia)

Koloonia (tuleneb ladina sõnast colonia) on laiemas tähenduses samast liigist isendite kooselu vorm. Enamasti saadakse sellisest eluviisist kasu, näiteks tugevama kaitse näol.
Lähedased või lähedasse ökoloogilisse gruppi kuuluvad liigid võivad moodustada segakolooniaid.
Mõnikord võidakse kolooniast rääkides pidada silmas ka ühiseluliste putukate (sipelgate ja termiitide) emaperest pereheitmise tagajärjel moodustunud "suhtlevaid" peresid.